[{"text_idx": "#000004", "text": "C\u0302u ni vivas en memkreita novaj\u0302veziko?"}, {"text_idx": "#000006", "text": "Kiam Rusio atakis Ukrainion la 24-an de februaro, mi turnis min al miaj amikoj en Ukrainio [eo], el kiuj la plej multaj estas j\u0302urnalistoj au\u0306 specialistoj pri informsekureco, kaj ankau\u0306 al lokaj ukrainaj amaskomunikiloj kaj internaciaj raportistoj, kiujn mi sekvas dum jaroj en Tvitero. Mi kreis liston de tiuj kontoj kaj kundividis g\u0302in kun aliaj, precipe kun tiuj kiuj estis novaj en la regiono au\u0306 simple ne sciis kiel komenci. Temis pri rakontoj en la rusa kaj en la angla rilate al la evoluadoj."}, {"text_idx": "#000007", "text": "La fakto ke mi parolas la rusan lingvon ankau\u0306 donis al mi avantag\u0302on, c\u0302ar mi povis sekvi sendependajn ruslingvajn novaj\u0302ejojn (jes, ili ankorau\u0306 ekzistas) kaj kunhavigi iliajn raportojn kun anglaj tradukoj. Ankau\u0306 helpis la fakto ke mi parolas la turkan lingvon, c\u0302ar mi povis kontroli deklarojn faritajn de Ankaro rilate al tiu milito. Sed nur en konversacio kun kelnero en loka restoracio c\u0302i tie en Turkio mi konstatis, en kia informveziko mi vivas."}, {"text_idx": "#000008", "text": "C\u0302i tio ne signifas, ke mi ne sciis pri la komunumo kies novaj\u0302ojn mi sekvis, pri kiu mi legis kaj kun kiu mi kunhavis rakontojn. Kion mi kaj multaj el miaj kolegoj havas, estas privilegio kaj malbeno. Ni povas sekvi la novaj\u0302ojn en pluraj lingvoj kaj tiri konkludojn, elekti kion kundividi kaj kion konsideri kiel misinformadon. Ni povas atentigi pri rakontoj kiuj kunhavigas biasajn rakontojn, kiuj estas multaj en c\u0302i tiu milito."}, {"text_idx": "#000009", "text": "Tiu konversacio kun persono kiu estis certa, ke Rusio vere defendas sin kaj savas la popolon de Ukrainio, kio estas la reganta rakonto en la por-Kremlina amaskomunikilaro, timigis min. Kiam mi demandis kial c\u0302i tio estas tiel, la viro diris al mi, ke tion li legis en la amaskomunikilaro. Kiam mi demandis, pri kiuj amaskomunikiloj temas, li menciis Sputnik, Russia Today kaj plurajn aliajn. Kvankam Eu\u0306ropo blokis c\u0302i tiujn publikajn platformojn en EU kaj Britio, ili estas alireblaj en Turkio."}, {"text_idx": "#000010", "text": "Mi provis klarigi ke tio, kion Rusio faras en Ukrainio, estas invado, kaj ne ia ajn invado, sed invado de sendependa lando de 44 milionoj da homoj. Kaj ke c\u0302i tiu milito postulis centojn da vivoj. Tiu viro estis surprizita. Sed ne estas raportoj pri viktimoj, la rusoj nur celis militistajn instalaj\u0302ojn, tiu c\u0302i viro diris al mi."}, {"text_idx": "#000011", "text": "Jen kion oni skribis en la novaj\u0302oj, kiujn li legis. Au\u0306 kion li elektis legi c\u0302ar li ne fidas al la turkaj amaskomunikiloj (multaj el kiuj estas posedataj de komercistoj kun proksimaj rilatoj al la nunaj au\u0306toritatoj) kaj ne konsentas kun ilia ideologio."}, {"text_idx": "#000012", "text": "Estante maldekstrulo, c\u0302i tiu viro estis certa, ke la problemo kus\u0302as en la reganta rakonto de la \u201cimperiisma\u201d kaj \u201ckapitalisma\u201d okcidenta mondo, precipe Usono kaj NATO. C\u0302i tio ne estas la unua fojo, ke mi au\u0306das tian kritikon. Sed c\u0302i tiu artikolo ne temas pri maldekstre au\u0306 dekstre, ne pri la konspiraj teorioj kontrau\u0306 NATO, kiuj estas disvastigitaj en Turkio (ve, c\u0302i tiu temo postulas profundan esploron). C\u0302i tio estas simple provo pripensi, kiel ni, kiel internaciaj j\u0302urnalistoj, verkistoj, analizistoj, estas blokitaj en nia propra veziko, c\u0302irkau\u0306ante nin per samideanoj, forgesante, ec\u0302 se nur mallonge, ke dum ni legas, kundividas kaj diskutas, aliaj ne faras tion."}, {"text_idx": "#000013", "text": "\u201cParolu por vi mem\u201d, dirus al mi la leganto. Al kio mi respondos: kompreneble. C\u0302i tio ankau\u0306 eblas, tial mi skribas c\u0302i tiun artikolon. Kiam oni estas unu el la rektaj partoprenantoj en la eventoj, kiam oni scias, kion diras la registaro, kiam oni pasigis la lastajn sep tagojn en Tvitero legante Ekho Moskvy, Novaja Gazeta, Dozhd, Meduza, Kyiv Independent kaj aliajn amaskomunikilojn kiuj prezentas la surlokan situacion kaj memorigas tie kaj tie pri kio (ne) parolas la rusaj amaskomunikiloj, oni povas trovi sin en informveziko."}, {"text_idx": "#000014", "text": "Reen c\u0302e la ejo, post nia mallonga inters\u0302ang\u0302o kun la kelnero, mi sentis (au\u0306 eble temis pri mia naiva antau\u0306diro), ke mi kapablas s\u0302ang\u0302i la pensadon, ec\u0302 se nur dum tiuj kelkaj horoj. La pensado, ke c\u0302i tiu milito temas ne nur pri Rusio kaj Ukrainio, sed pri milito inter bono kaj malbono."}, {"text_idx": "#000015", "text": "Por pli da informoj pri tiu c\u0302i temo, vidu nian specialan dosierujon Rusio invadas Ukrainion."}, {"text_idx": "#000018", "text": "Plej novaj artikoloj pri Rusio"}, {"text_idx": "#000019", "text": "C\u0302u eblas revivigi \u201ctatarismon\u201d malgrau\u0306 la identeca politiko de Rusio?"}, {"text_idx": "#000020", "text": "\u201cLa Balkanoj estas la eu\u0306ropa Latinameriko en multaj belaj aspektoj\u201d, diras albana verkisto Elvi Sidheri"}, {"text_idx": "#000021", "text": "\u201cRoosyan Klassiks\u201d: intervjuo kun slovaka verkisto Daniel Majling pri kultaj rusiaj au\u0306toroj kaj la aktuala nuligo-kulturo"}, {"text_idx": "#000024", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000025", "text": "Retpos\u0302to (ne estos publikigata) (deviga)"}, {"text_idx": "#000027", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}]